《仙华山采茶诗》
宋代·方凤

轩娥遗瑞草，仙掌撑何年。
苗蕊矗空壁，殊根蟠远天。
蒙头莫可劚，垂脚或争传。
冉冉雪霜饱，亭亭风日蠲。
危哉梯鸟道，允矣获龙涎。
丛蘖杂丹鼎，湿云伴玉延。
香真千里擅，苞结三生缘。
夜荚抽雷后，春焙贡社前。
一钥滴瀼露，片碾捣和烟。
碧涧规模绝，洪州气味悬。
滑甘矜紫笋，幽馥讶青莲。
既拣兔毫点，应添蟹眼煎。
松涛生远韵，风致想真筌。
七碗赓仝咏，三篇继羽编。
醉乡已失路，摩室将逃禅。
服食益人寿，何当煮汞铅。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。